Matei Vișniec 


Imaginează-ţi că eşti Dumnezeu 


teatru scurt 


IMAGINEAZĂ-ȚI 

CĂ EŞTI DUMNEZEU 
Personaje: 

VIBKO 


STANKO 


STANKO, foarte tânăr, poate în jur de 17 ani. VIBKO, ceva mai în 
vârstă. Amândoi se află într-o ascunzătoare într-un oraș răvășit de un 
război civil. 

VIBKO - Eşti răcit? 

STANKO - Nu... 

VIBKO - Văd că eşti plin de pete roșii. Ți-e frig? 

STANKO - Nu... 

VIBKO - N-ai o manta, ceva mai gros, să-ți pui pe tine? 


STANKO - Ba da. 


VIBKO - Ține bine minte ce-ţi spun. Mantaua e sfântă. Chiar 


dacă e caniculă, e bine să ai manta. Mantaua foloseşte la orice. De unde 
eşti de loc? 


STANKO - Din Krikov. 

VIBKO - Unde vine Krikov? 

STANKO - E... la doi paşi de aici. 

VIBKO - Bun. Deci, unu la mână, să te văd echipat cum trebuie. 
Ține bine minte ce-ţi spun, uneori se întâmplă să trebuiască să rămâi 
ascuns timp de ore și ore... sau chiar o zi, sau chiar două. Și dacă nu 
eşti bine echipat, ăla eşti. Ai înțeles? 


STANKO - Da. 


VIBKO - Nu încerca să faci pe Rambo că nu ești la film. Ca să faci 
o treabă bună trebuie să fii echipat. Ține mănușile astea. 


STANKO - Da' nu mi-e frig. 


VIBKO - Pune-ţi mănușile, ţi-am zis. Ai grijă de degetele tale. 
Degetele sunt importante. Dacă-ţi îngheață mâna, ăla eşti. 


STANKO - Mulţumesc. 


VINKO - Doi la mână, încearcă să fii relaxat. Nu trebuie să-ţi fie 
frică. N-ai de ce să-ţi fie frică. Dacă ţi-e frică, eşti terminat... Ți-e frică? 


STANKO (puțin neliniștit) - Nu. 


VIBKO - Întinde mâinile... Şi cealaltă... (Îi priveşte mâinile.) Văd 
că tremuri puţin. 


STANKO - Îmi trece, nu e grav... 


VIBKO - Văd că ţi se umezesc degetele. Întâi şi-ntâi trebuie să fii 
calm și să nu-ţi fie frig. la o țigară, ţigara calmează... 

STANKO - Nu, că nu fumez... 

VIBKO - Aoleu... Câţi ani ai tu, mă? 

STANKO - Şapteșpe. 

VIBKO - Și la şcoală n-ai fumat niciodată? 

STANKO - Am încercat, da’... îmi venea să vomit. 

VIBKO - Nu-i nimic, nu e grav. Vrei o bere? 

STANKO - Da, mai degrabă... 

VIBKO deschide două beri. Amândoi beau. 

VIBKO - Te simţi mai bine? 

STANKO - Da. 

VIBKO - Ai mâncat ceva azi? 

STANKO - Nu, că nu pot mânca dimineața. 

VIBKO - Nu e bine ce faci. 

STANKO - Dimineaţa beau o cafea și atât. 

VIBKO - Ascultă, mă băiatule... dimineaţa, când vii aici, trebuie 
să vii mâncat. Ca să faci o treabă bună trebuie, înainte de toate, să 
mănânci bine dimineaţa. Mă auzi? Are cine să-ți facă de mâncare? 

STANKO - Are... 

VIBKO - Să iei să te alimentezi bine, auzi? Ce facem noi aici e 


muncă de concentrare, înţelegi? Şi când te concentrezi, nu te poți 
concentra cu burta goală. 

STANKO - Eu pot... 

VIBKO - Nu, că nu e treabă serioasă. Prima ta datorie e să iei un 
mic dejun sănătos înainte de a veni aici... Un mic dejun cum trebuie. 
Micul dejun va trebui să fie de acum înainte principala ta masă a zilei. 
S-a 'nţeles? 


STANKO - Da. 


VIBKO - E un ordin. Dimineaţa trebuie să mănânci o mâncare 
caldă. Mezel, ouă, pâine... Și să bei lapte cald, obligatoriu... 


STANKO - Nici laptele nu-mi prea place. Nu suport laptele, când 
beau lapte mi-e greață. 


VIBKO (îi întinde o bucată de salam uscat) - Ţine, ia asta... Bagă 
la ghiozdan. 


STANKO - Mulţumesc... (Mănâncă.) E bun. 

VIBKO - Tot timpul trebuie să ai ceva de ronțăit la tine... Salam 
uscat, biscuiţi, pâine... Munca asta a noastră nu e ca celelalte... Noi 
suntem ca vânătorii, trebuie să ştim să așteptăm... Ţi-ai mai revenit? 

STANKO - Da. 

VIBKO - Întinde mâinile... Tot mai tremuri puţin. De ce tremuri? 

STANKO - Știu şi eu... 

VIBKO - E prima oară că faci treaba asta? 

STANKO - Nu... 

VIBKO - Hai, ia poziţia... 


STANKO scoate dintr-o husă o pușcă cu lunetă și se pune în 


poziţie de tragere. 


VIBKO - Nu te sprijini prea mult pe patul puștii... Așa... Și fii 
calm, trebuie să fii calm, nu ne grăbeşte nimeni, înţelegi? Imaginează-ţi 
că eşti Dumnezeu. Dumnezeu nu se grăbește niciodată. Nu tragi decât 
dacă te simţi calm şi rece ca gheaţa... Și numai dacă simți că inima îţi 
bate normal. Întâi şi-ntâi trebuie să-ți asculţi bătăile inimii. Bate sau nu 
bate normal? 


STANKO - Bate. 

VIBKO - Ai învăţat vreodată să cânți la vreun instrument? 

STANKO - Am făcut puţină vioară. 

VIBKO - Perfect, atunci imaginează-ţi că pușca asta este o vioară. 
Pentru un violonist, vioara face parte din corpul său. Când cânți la 
vioară, muzica îţi iese din corp. Inţelegi deci, trebuie ca și glontele să 
iasă, şi el, din corp, din corpul tău. Dacă ţi-e frică de propria ta pușcă, 
ăla eşti. 

STANKO - Nu mi-e frică. 

VINKO - Te-ai folosit deja de puşca asta? 

STANKO - Da. 

VIBKO - Vreau să zic, ai tras deja cu gloanţe reale? 


STANKO - Da. 


VIBKO - Dar ai tras vreodată într-un om? Ai omorât vreodată 
vreun om? 


STANKO (râs involuntar sincer) - Am omorât un porumbel. 


VIBKO - Gata cu porumbeii. Acum trebuie să tragi în nemernicii 
ăştia din față. Deci azi e ziua când vei omori primul tău nemernic. 

STANKO - Da... 

VIBKO - Hai, lipește ochiul... Spune-ţi în gând că e zi de botez... 
botezul focului... Cu cât te botezăm mai repede cu atât mai bine. Ce 
vezi? 

STANKO - Păi, văd strada... 

VIBKO - Blocul cu balcoane, îl vezi? 

STANKO - Da. 

VINKO - Benzinăria? 


STANKO - Da. 


VINKO - Perfect... Stai pe fâșia asta. Și primul om care mișcă, e al 


STANKO - Văd două băbuţe. Cred că vin de la piaţă. 
VIBKO - Foarte bine, alege una și fă-i pocinogul. 


STANKO - A, nu, nu pot să trag într-o băbuţă... Nu vreau să 
încep cu o băbuţă. 


VIBKO - În orice caz, ceea ce ce e important pentru noi, e să-i 
silim pe toţi nemernicii ăștia să stea ascunși în găurile lor ca niște 
şobolani... Ca să știe că sunt niște șobolani, și că n-au și nu vor avea 
niciodată nicio ieşire. Când tragi, gândeşte-te la asta. Spune-ţi că de 
fapt omori şobolani, ai înțeles? 

STANKO - Da. 

VIBKO - Cum te cheamă, de fapt? 


STANKO - Stanko. 


VIBKO - Mie îmi spune Vibko. Să nu-ţi fie frică de șobolani. Și 
nici milă. Șobolanii sunt șobolani... Că sunt tineri, bătrâni, femele, 
masculi, pui, nu contează. Şobolanii ăştia vor să ne halească țara, şi 
atunci îi obligăm să se stea în gaura lor. Asta e misiunea ta. Înţelegi ce 
veau să spun? 


STANKO - Da. 

VINKO - Înţeleg că n-ai făcut încă serviciul militar. 

STANKO - Nu, nu încă. 

VIBKO - Mai plimbă ochiu', mai plimbă... Caută, caută cu țeava 
puştii, nu sta paralizat... Nu aştepta să-ți intre ei în linia de miră, caută 
tu, caută tot timpul... Mătură cu privirea, mătură strada, intrările la 
blocuri, ferestrele... Insistă pe ferestre, vezi ferestrele? 

STANKO - Da... 

VIBKO - Ferestrele sunt importante. Gândeşte-te că dincolo de 
zidurile astea şi de ferestrele astea e plin de șobolani... Tot ce mișcă în 
spatele unei ferestre e al tău, pac! 

STANKO - Mai văd o bunicuţă care întinde rufe pe un balcon. 

VIBKO - Cum vezi tu, fir-ar al dracului, numai babe? În orice caz, 
până când apune soarele ești dator să împuști un şobolan. Şi dacă e 
ziua băbuţelor, îţi alegi o băbuţă, asta e... Sunt și zile din astea. 

STANKO - Văd și o fetiță care se joacă cu o păpușă. 

VIBKO - Unde? 

STANKO - Pe un balcon. 


VIBKO - Exact ce spuneam... colcăie de șobolani peste tot. 
Ascultă, nu trebuie să-ți fie milă de șobolani, că altfel vin ei şi-ţi 

devorează măruntaiele. 
STANKO - Totuși, n-am să m-apuc să omor copii... 


VINKO - Mă băiatule, fă şi tu cum simţi că e mai bine. Tu decizi. 
Dar în orice caz, treaba trebuie făcută. Până când apune soarele 
trebuie să avem cel puţin un şobolan mort în sectorul ăsta... Că nu 
trebuie să-i lăsăm să respire. 


STANKO - Atunci prefer mai degrabă o babă decât o fetiță care 
se joacă cu păpuşa. 


VIBKO - Gândeşti cam mult, băiatule... Dar nu e grav, ai dreptul 
să gândeşti... Deşi, eu personal îmi pun mereu această întrebare: oare 
Dumnezeu gândește? Eu unul nu cred că Dumnezeu gândește... 
Dumnezeu acționează, asta-i tot... (Pauză.) Se mai joacă? 


STANKO - Da. 


VIBKO - Săptămâna trecută am avut un alt sector, acolo pe deal, 
unde-i turnul de apă, de unde începe Bulevardul Tito... Vedeam toată 
curtea unui bloc. Și vedeam, ca și tine, tot felul de bătrânei care intrau 
şi ieşeau cât puteau ei de iute... Și la un moment îmi intră în vizor o 
fetiță de vreo șapte sau opt ani care sărea coarda. Îţi jur, toată 
dimineaţa a sărit coarda. După două ore a început să mă calce pe nervi, 
o face dinadins, mi-am zis, sare ca să-și bată joc de mine... Și atunci 
i-am trimis un glonte de avertisment, aşa, la vreo trei metri, ca să 
priceapă. La care proastă a început să urle şi s-a cărat imediat, s-a 
ascuns în casă. Numai că peste zice minute a ieşit din nou, ăştia mici 
uită repede, a ieșit din nou și iar s-a pus să sară nenorocita aia de 
coardă... O oră m-am uitat la ea. M-am enervat și i-am mai trimis un 
glonte, mai aproape, cât pe ce să-i zbor coarda... Proasta iar a fugit 
țipând şi a stat ascunsă o vreme. Numai că peste zece minute iar o văd 
cum își scoate nasul, se uită în dreapta și în stânga... și iese din nou din 
vizuină pe vârful picioarelor, ca şi cum i-ar fi fost frică să nu trezească 
pe cineva... Și iar începe. Toată ziua m-a scos din minţi cu coarda ei... 
N-aveam decât şase gloanţe în rezervă dar tot i-am mai trimis unul ca 
s-o fac să se care... Și proasta iar s-a dus şi iar a revenit... 

STANKO - Şi? 

Pauză. 

VIBKO - În orice caz, un şobolan e un șobolan. 

STANKO (privind prin luneta puștii) - A, mi-a apărut un tip. 
VIBKO - Unde e? 

STANKO - În dreapta benzinăriei... Îl vezi? 

VIBKO - Nu. 

STANKO - Ce fac? 

VIBKO - Stă ascuns, fuge, ce face? 

STANKO - Nu, merge normal. 


VIBKO - Păi, atunci e al tău... Ține-l în vizor, mergi ușor 
împreună cu el și când simţi că-l ai la mână trage... 


STANKO - Bizar... 
VIBKO - Ce? 
STANKO - Nu-nţeleg de ce nu se grăbeşte. 


VIBKO - Asta-i bună. Nu e treaba ta. Ți se rupe... Nu se grăbește, 
treaba lui. Îți dă mai mult timp aşa. 


STANKO - Cred că e beat mort. 
VIBKO - E un moșulică? 


STANKO - Nu pare prea bătrân... pare încă încorporabil... 


VIBKO - Bravo, e şobolanul tău, poți zice că ai lichidat un 
şobolan perfect. Dă-i drumu’! 


STANKO - ÎI las să traverseze strada. 
VIBKO - Vezi c-o dată te trezești că ţi-o ia la fugă. 


STANKO - Nu, îl am perfect în bătaie... Hm, văd că are și o 
sacoşă cu el... E total iresponsabil tipu’ ăsta, chiar nu se grăbeşte deloc. 


VIBKO - Dacă traversează strada înseamnă că se duce la 
magazinul de lactate. 


STANKO - Şi unde-i magazinul? 
VIBKO - După benzinărie, la stânga, nu-l vedem de aici. 


STANKO - Atunci îl las să-şi cumpere întâi ce are de cumpărat. 
VIBKO mai deschide o sticlă de bere. 


VIBKO - Mai vrei una? 

STANKO - Da. 

Cei doi beau. 

VIBKO - Ce-ţi face omul? A intrat la lactate? 


STANKO - Da, se întoarce... Îşi numără restul... A cumpărat trei 
sticle cu lapte... 


VIBKO - Și nici acum nu se grăbeşte? 
STANKO - Nu. 


VIBKO - Să-l ia dracul, trage! Ăsta o caută cu lumânarea. O face 
dinadins ca să-și bată joc de tine. Hai odată, ce naiba, aici e ca la înot, 

trebuie să te arunci pe bune în apă. 
STANKO trage. 


VIBKO - L-ai ras? 


STANKO - Nu știu... Văd că a căzut dar... l-am spart o sticlă... 


curs tot laptele pe jos... 
VIBKO - Mai trage o dată. Hai că ai dreptul la două gloanţe. 


STANKO - Nu pot... Îmi vine să vomit de la lapte... 


